華鏜秀才著六經解以長句書其後
作者：楊萬里
朝代：宋

paragraphs: 河圖三畫已剩却，堯典萬言猶欠著。
向來潜聖天何言，六經非渠一手作。
杏花壇下撥不開，天公更遣麒麟催。
乾坤造化登青竹，洙泗光芒付綠苔。
堂上書生真苦相，蠹簡嚼穿渾不放。
屋上架屋更屋上，後千萬年作何樣。
華元夜登子反床，華鏜晨趨孔子堂。
當時浪說析骸骨，今日覃思彫肺腸。
華君將身博凍餒，毛穎可憐彼何罪。
君不見老農驅牛耕壠頭，稻雲割盡牛亦休。
毛穎爲君秃盡髮，問君何時放渠歇。
短檠青燈明復滅。